খ্রীষ্টপূর্বত্ত ১৭০০ খ্রীষ্টপূর্ব পেয়া ভারতীয় উপমহাদেশর অয়াং-পিছ বারাদে হঙসিল ব্রোঞ্জযুগর সমসাময়িক কালে। পিসেদে বৈদিক যুগেত্ত মহাজনপদ লিংখাত অসিল। খ্রীষ্টপূর্ব ষষ্ঠ শতাব্দীত মহাবীর বারো গৌতম বুদ্ধ গিরক দিয়গি জরম নেসিলা। ভারতীয় উপমহাদেশ খ্রীষ্টপূর্ব তৃতীয় বারো চতুর্থ শতাব্দীর সমেইৎ মৌর্য সাম্রাজ্যর অধীনে আকহাত অয়া আসিল। পিসেদে বিভিন্ন অংশ হুরুকাং হুরুকাং রাজ্যত বাগিয়া দশ শতাব্দী শাসিত অইল। গুপ্ত সাম্রাজ্যর অধীনে দুই শতাব্দী, পিসে চালুক্য সাম্রাজ্য, চোল, পল্লব সাম্রাজ্য বারো পান্ড্যর অধীনে আসিল। শতাব্দী কতহান পিসে হিন্দু বারো বৌদ্ধ লিচেৎ খা-মুঙ এশিয়াত প্রসার পেইল। থাঙনাৎ অষ্টম শতাব্দীত মুহাম্মদ বিন কাশিমর মাধ্যমে ইসলামি সভ্যতা ভারতীয় উপমহাদেশর বেলুচিস্তান বারো সিন্ধ অঞ্চলে প্রবর্তন অইল।